**Sporočilo za javnost**

**Na Vrhniki ponovno slikanje žensk v programu DORA**

**Ljubljana, Vrhnika, 7. februar 2025 – Po dveh letih se je ta teden na Vrhniko ponovno vrnila mobilna enota presejalnega programa za zgodnje odkrivanje raka dojk DORA. Slikanje žensk bo potekalo do septembra, ko bodo skupno povabili okoli 6.200 žensk med 50. in 69. letom iz občin Vrhnika, Borovnica, Dobrova - Polhov Gradec, Horjul, Log - Dragomer in Logatec. Lokacija mobilne enote programa DORA je ob Cankarjevem domu na Vrhniki. Pred dvema letoma (2023) se je presejalne mamografije, s katero odkrivajo majhne, še netipne rake dojk, udeležilo že 79,4 % povabljenih žensk, kar je ena najvišjih udeležb v Sloveniji. Od vseh slikanih žensk so takrat na Onkološki inštitut Ljubljana povabili 183 žensk na dodatne preiskave, pri 23 so odkrili raka dojk, večinoma na začetni stopnji.**

V programu DORA z mamografijo, ki je dokazano najbolj zanesljiva in natančna metoda za zgodnje odkrivanje raka dojk v ciljni skupini žensk med 50. in 69. letom starosti, odkrivajo majhne, še netipne sumljive spremembe. Tako raka odkrijejo na začetni stopnji, ko je še omejen na dojko in je zdravljenje praviloma zelo uspešno. Poleg tega je zdravljenje manj obsežno, okrevanje hitrejše, kar vpliva na višjo kakovost življenja.

*»Vabim vse ženske, ki ste ali še boste v naslednjih mesecih prejele vabilo, da se udeležite slikanja v mobilni enoti na Vrhniki in tako naredite korak za svoje zdravje. Poleg tega ženskam svetujem, da skozi vse svoje življenje skrbijo za zdrav življenjski slog in si redno opazujejo in samopregledujejo dojke tudi med dvema zaporednima normalnima mamografijama in tako hitro prepoznajo, če se na novo pojavi kakšna sumljiva sprememba. Pri raku dojk, ki je odkrit v zgodnji obliki bolezni, je zdravljenje praviloma zelo uspešno,«* je ob začetku slikanja na Vrhniki ženske pozvala **nova vodja programa DORA Katja Kovše, dr. med.**

Po podatkih Registra raka Republike Slovenije je leta 2021, ko so na voljo zadnji zbrani podatki, za rakom dojk na novo zbolelo 1.481 žensk, umrlo jih je 420. V letu 2021 je bil pri ženskah rak dojk prvi po obolevnosti, po umrljivosti pa skupaj z rakom pljuč najpogostejši rak, zaradi katerega umirajo slovenske ženske. Več kot 80 % vseh zbolelih žensk za rakom dojk je starejših od 50 let in njim je tudi namenjen program DORA.

Državni presejalni program za raka dojk DORA je danes uspešen evropsko prepoznan presejalni program, ki dosega zelo dobre rezultate. V letu 2024 so v programu DORA v Sloveniji skupaj slikali 110.622 žensk. Na mamografijo so jih povabili 141.722, udeležba je bila 77,2 %, raka dojk so odkrili pri 630 ženskah. Ključni cilj programa je dolgoročno zmanjšanje umrljivosti žensk v ciljni populaciji zaradi raka dojk za tretjino.

Ženske bodo personalizirano vabilo na presejalno mamografijo v mobilni enoti na Vrhniki prejele na dom, datum in ura bosta določena vnaprej. Če se želijo prenaročiti, ker jim termin ne ustreza, lahko to storijo prek elektronskega naslova [dora@onko-i.si](mailto:dora@onko-i.si), spletnega obrazca za prenaročanje na <https://dora.onko-i.si/prenarocanje/> ali na brezplačni telefon 080 27 28 vsak delavnik med 9. in 12. uro.